今次食呢間餐廳係一間以快餐形式經營嘅韓國餐廳。因為第一次食，所以唔係好了解佢嘅購餐程序，誤以為座位是可以隨便坐。但原來餐廳係要先點餐比錢，然後，再由職員安排座位。所以，每張櫈都會有一個號碼，方便客人揾啱位。搵到位坐抵之後，就可以坐定定等職員送餐啦。今次食嘅係魷魚石頭鍋飯，同一般石頭鍋飯一樣，有泡菜、芽菜、茄子、蘿蔔同菠菜做配料，配料豐富，仲有份量好多嘅魷魚同一隻半熟雞蛋。魷魚微辣爽口，食開辣野嘅人驚唔夠喉，仲可以按自己喜好落韓式辣醬。